Evoluția e un proces continuu și asta se vede în Munții Carpați, unde un urs a devenit atât de obișnuit cu turiștii încât a dezvoltat o metodă sportivă de capturare. Ursul nu-i mai sfâșie, ci îi prinde, îi pupă și le dă drumul.

”Mie mi-a dat două castane, mi-a ciufulit părul și mi-a zis «Hai, dă-i drumu de-aici, că văd că ești însurat, ai suferit destul»”, spune Marian Coltea, turist prins și eliberat de ursul sportiv. Există și turiști care spun că ursul nu e chiar atât de prietenos, și că ar fi fost agresați de ursul respectiv, dar alte surse din grup spun că ”n-ar trebui să-i credeți pe moldovenii ăia bețivi”.

Pădurarul din zonă declară că ursul nu-i prinde chiar pe toți turiștii și pe unii nici nu-i pupă, mai ales pe cei din județele pesediste, pentru că au tendința să miroasă urât.

Autoritățile caută ursul evoluat ca să-l împuște, pentru că ”un adevărat urs sportiv ar sparge semințe și ar ține cu FCSB”, potrivit prefectului de Prahova.